
               Deși creativitatea este o trăsătură pe care toți copiii o posedă de la naștere, ea trebuie susținută pe parcursul dezvoltării copilului de către părinți și, mai târziu, de cadrele didactice și alți formatori. Prin creativitate  copilul vede lumea și o exprimă liber în diferite moduri, are capacitatea de a identifica situații noi și a găsi soluții ingenioase la problemele cu care se confruntă sau pe care le observă..
Lectura cărților reprezintă o activitate fundamentală pentru întreținerea condiției intelectuale, îmbogățirea cunoștințelor și a limbajului, pentru cunoașterea realității. Cititorul trăiește sentimentele autorului, se regăsește în personajele din carte, descoperă gânduri și emoții. De aceea se apreciază că lectura ar trebui să fie una dintre cele mai răspândite și intense activități ale omului. Lectura ne deschide noi orizonturi, ne ajută să-i ascultăm cu mai multă atenție pe cei de lângă noi, stimulează creativitatea. Un moment de lectură pe zi îi va stimula copilului îndeajuns de mult creativitatea,  îi va îmbunătăți abilitățile de citire și înțelegere a anumitor fenomene și lucruri pe care le poate întâmpina chiar și în lumea reală.
La vârsta preșcolară  lectura părinților, în anumite momente ale zilei, dar și înainte de culcare, constituie cea mai bună modalitate de a stabili primele contacte ale copiilor cu lumea cărților.  Toți cei implicați în educația copilului și cu precădere cadrele didactice trebuie să le stimuleze interesul pentru lectură încă de la vârstă fragedă, abordând diferite metode care să-i motiveze în procesul de apropiere față de carte, față de cuvântul scris. A citi o carte înseamnă un prilej unic de reflecție, ea îndeamnă la introspecție, angajează valori formativ -educative care-și pun amprenta asupra întregului comportament al copilului. Din aceste motive, cititul reprezintă unul dintre cele mai de preț instrumente ale activității intelectuale. Lectura devine astfel un mecanism esențial care pune în mișcare creativitatea gândirii, interesul și dragostea pentru cunoaștere, spiritul de observaţie și investigaţie.
Lectura dezvoltă vocabularul copiilor, apelează la imaginația lor, mobilizează procesele intelectuale și duce la creșterea capacității de participare emoțională la propria acțiune de creație. 
Cea mai importantă parte mentală pentru copii este abilitatea de a-și imagina. Cărțile îmbunătățesc imaginația copilului, imaginație care se va transforma în creație în viitor. Copilul trebuie să vadă cartea ca pe un domeniu care merită să fie cucerit, ca pe un prieten mereu alături de el, un prieten care îi vorbește și  îi dă sfaturi bune. La vârsta copilăriei, dorința de cunoaștere este evidentă. Cărțile se vor prezenta astfel ca adevărați îndrumători în încercarea de a oferi răspunsuri dilemelor copilăriei, ajutându-i astfel pe cei mici să înțeleagă treptat că există o ordine a lucrurilor.
Imaginația este foarte importantă în dezvoltarea gândirii și a creativității copiilor și trebuie încurajată și stimulată de părinți. Contactul cu poveștile educatoarei conduce la dezvoltarea gustului pentru frumos, la îmbogățirea vocabularului, la creativitate, grădinița fiind unul dintre factorii decisivi în educarea copiilor prin frumos pentru valoare. Obiceiul de a le citi copiilor de vârstă preșcolară are un impact pozitiv asupra performanțelor școlare și al capacităților de învățare și asimilare, în general. O  metodă prin care copilul poate fi atras de partea cărților o reprezintă cercurile de lectură, care pot fi organizate în grădiniță, unde sunt citite povești copiilor și pot fi în același timp un prilej bun de socializare.
Povestirile au rol important în dezvoltarea creativității și imaginației copilului, el având posibilitatea să participe indirect la aventurile personajelor prezentate în cărți. Un alt rol important pe care îl joacă poveștile în viața copiilor este acela că le facilitează accesul la cuvinte și expresii noi, dezvoltă vocabularul, prin intermediul lor crescând bagajul de cuvinte la care copilul poate apela în diverse situații pentru a comunica.  Poveștile reprezintă un mijloc de cunoaștere care le crează copiilor trăiri contradictorii, prin intermediul lor ei putând experimenta sentimente de iubire, ură, teamă, fericire, tristețe sau pot asista la confruntarea dintre bine și rău. Cărțile creează adesea lumi în care copiii își pot imagina că sunt supereroi sau că trăiesc o viață plină de aventură. Cu cât vor auzi mai multe povești, cu atât cunoștințele lor se vor înmulți și vor facilita pe viitor susținerea propriului argument,  vor avea înțelepciune și puterea de a alege pentru ei înșiși.
Un copil cu multe cunoștințe este un viitor adult cu o minte deschisă gata să învețe tot mai multe lucruri.  Cărțile sunt resurse inepuizabile de cunoaștere, care vor influența dezvoltarea intelectuală a viitorului adult. Cititul influențează și sănătatea mintală, îi poate ajuta pe copii să se relaxeze și să depășească momentele neplăcute de peste zi, contribuind la o stare bună a sănătății emoționale.

